b'\n_START_ARTICLE_\nPape\xc5\xbe Marin II.\n_START_SECTION_\n\xc5\xbdivljenjepis\n_START_PARAGRAPH_\nMarin je bil po rodu Rimljan. Pape\xc5\xbe \xc5\xa0tefan VIII. ga je imenoval za kardinala-duhovnika pri S. Ciriaco alle Terme v svojem drugem konzistoriju, ki je potekal ob neznanem \xc4\x8dasu.\n_START_SECTION_\nPape\xc5\xbe\n_START_PARAGRAPH_\nMarin je bil izvoljen za pape\xc5\xbea 30. oktobra 942, a ustoli\xc4\x8den 11. novembra 942, po nekaterih \xc5\xbee nekaj dni prej. _NEWLINE_Pape\xc5\xbe Marin II. je vodil Cerkev v odvisnosti od Alberika II. od 30. oktobra 942 do 1. maja 946. Viri o njegovi dejavnosti so skromni. Ohranjenih je nekaj pisem, ki jih je poslal posameznim \xc5\xa1kofom in opatom. _NEWLINE_Skozi mnoga stoletja so njegovo ime spremenili v Martin III.. Podobno se je zgodilo tudi Marinu I., ki so ga preimenovali v Martina II. Napa\xc4\x8dno so namre\xc4\x8d mislili, da je Marin razli\xc4\x8dica imena Martin. Ko so 1281 pod pritiskom francoskega kralja kardinali izvolili za pape\xc5\xbea Francoza Simona de Briona (1210-1285), si ni nadel imena Martin II., ampak si je \xe2\x80\x93 da bi kon\xc4\x8dal zmedo z imeni in jo presko\xc4\x8dil \xe2\x80\x93 izvolil ime Martin IV. Prav na nasproten na\xc4\x8din pa je hotel zgodovinsko zmedo z Janezom XXIII. \xe2\x80\x93 ki so ga eni imeli za pape\xc5\xbea, drugi za protipape\xc5\xbea - popraviti 1958 Giuseppe Roncalli tako, da si je kar sam privzel ime Janez XXIII.. _NEWLINE__NEWLINE_O njem poro\xc4\x8dajo, da je obnovil rimske bazilike, in da je skrbel za reve\xc5\xbee.\n_START_SECTION_\nSmrt in spomin\n_START_PARAGRAPH_\nMarin II. je umrl 1. maja 946 v Rimu; po drugih virih nekaj dni pozneje._NEWLINE__NEWLINE_Pokopali so ga v plo\xc4\x8dnik preddverja stare Bazilike sv. Petra v Rimu. (Pape\xc5\xa1ka dr\xc5\xbeava, Sveto rimsko cesarstvo; danes: Italija). Njegov grob so \xc5\xbeal razdrli pri podiranju stare bazilike in gradnji nove v 16. in 17. stoletju.'